b'\n_START_ARTICLE_\nTekninen analyysi\n_START_PARAGRAPH_\nTekninen analyysi (engl. technical analysis) on rahoituksessa ja taloustieteess\xc3\xa4 sijoittaja-ammattilaisten k\xc3\xa4ytt\xc3\xa4m\xc3\xa4 menetelm\xc3\xa4, jolla pyrit\xc3\xa4\xc3\xa4n mallintamaan sek\xc3\xa4 etsim\xc3\xa4\xc3\xa4n ennustettavissa olevia s\xc3\xa4\xc3\xa4nn\xc3\xb6nmukaisuuksia eli \xe2\x80\x9dkuvioita\xe2\x80\x9d osakekurssien vaihtelusta. Teknisen analyysin t\xc3\xa4rkein teht\xc3\xa4v\xc3\xa4 on erilaisten trendien noteeraaminen ja niiden hy\xc3\xb6dynt\xc3\xa4minen sijoitusp\xc3\xa4\xc3\xa4t\xc3\xb6ksiss\xc3\xa4._NEWLINE_Teknisess\xc3\xa4 analyysiss\xc3\xa4 hy\xc3\xb6dynnet\xc3\xa4\xc3\xa4n hintasarjojen ja kaupank\xc3\xa4yntim\xc3\xa4\xc3\xa4rien lis\xc3\xa4ksi p\xc3\xb6rssikurssikaavioiden tulkitsemista. Tekniselle analyysille omistautuneita rahoitusalan ammattilaisia kutsutaankin my\xc3\xb6s "kaavioanalyytikoiksi" (engl. chartist), sill\xc3\xa4 he usein hy\xc3\xb6dynt\xc3\xa4v\xc3\xa4t erilaisia visuaalisia kuvioita ja kaavioita p\xc3\xa4\xc3\xa4t\xc3\xb6ksentekonsa tukena. Niin sanotut kaavioanalyytikot haluavat ostaa osakkeita juuri silloin kun suurin osa sijoittajista haluaa ostaa kyseess\xc3\xa4 olevaa osaketta (tukitaso), ja vastaavasti myyd\xc3\xa4 osakkeita silloin kun suurin osa sijoittajista haluaa myyd\xc3\xa4 kyseess\xc3\xa4 olevaa osaketta (vastustaso)._NEWLINE_Tekninen analyysi pohjautuu pitk\xc3\xa4lti oletukseen, ett\xc3\xa4 markkinahintoja liikuttavat psykologiset tekij\xc3\xa4t ennen fundamentti-informaatiota. Yhdysvaltalainen taloustieteilij\xc3\xa4 Burton G. Malkiel (2012) kuvaa kirjassaan kaavioanalyytikoita "omistautuneeksi lahkoksi", jotka uskovat rahoitusmarkkinoiden olevan "10% j\xc3\xa4rke\xc3\xa4 ja 90% psykologiaa".\n_START_SECTION_\nKeynesin sijoittamisen pilvilinnateoria\n_START_PARAGRAPH_\nPsykologian merkityksen osakemarkkinoilla tiedosti jo 1930-luvulla John Maynard Keynes (1936) puhuessaan sijoittamisen pilvilinnateoriastaan. Keynesin (1936) mukaan fundamentti- eli perusteanalyysi on liian ty\xc3\xb6l\xc3\xa4s menetelm\xc3\xa4, eik\xc3\xa4 h\xc3\xa4nen mielest\xc3\xa4\xc3\xa4n ammattimaisen sijoittajan kannattaisikaan uhrata aikaansa arvopapereiden "todellisen" arvon m\xc3\xa4\xc3\xa4rittelemiseen. T\xc3\xa4rke\xc3\xa4mp\xc3\xa4\xc3\xa4 onkin h\xc3\xa4nen mukaansa ennakoida milloin sijoittajat alkavat optimismin vallitessa "rakentamaan pilvilinnoja" ja ottaa "varasl\xc3\xa4ht\xc3\xb6", eli ostaa ennen kuin suuri yleis\xc3\xb6 alkaa ostamaan._NEWLINE_Keynes (1936) ymm\xc3\xa4rsi joukkopsykologian vaikutuksen osakemarkkinoilla, ja h\xc3\xa4nen mukaansa osakkeiden hinnat heijastavatkin sijoittajien taloudellisia odotuksia. Keynesin joukkopsykologian hyv\xc3\xa4ksik\xc3\xa4ytt\xc3\xb6\xc3\xb6n pohjautuvan pilvilinnateorian taustalla piilev\xc3\xa4\xc3\xa4 ajatusmaailmaa avaa Malkiel (2012:32), joka argumentoikin kirjassaan, ett\xc3\xa4 menestyksekk\xc3\xa4\xc3\xa4n sijoittajan optimaalinen strategia ei olekaan valita omasta mielest\xc3\xa4\xc3\xa4n parasta osaketta, eik\xc3\xa4 sit\xc3\xa4 osaketta mik\xc3\xa4 on "keskim\xc3\xa4\xc3\xa4r\xc3\xa4isen k\xc3\xa4sityksen" mukaisesti paras._NEWLINE_Malkielin (2012:32) mielest\xc3\xa4 sijoittajien tulisi pyrki\xc3\xa4 er\xc3\xa4\xc3\xa4nlaiseen meta-tason ajatteluun ja yritt\xc3\xa4\xc3\xa4 ennakoida sit\xc3\xa4, mik\xc3\xa4 "keskim\xc3\xa4\xc3\xa4r\xc3\xa4inen k\xc3\xa4sitys on siit\xc3\xa4, mik\xc3\xa4 keskim\xc3\xa4\xc3\xa4r\xc3\xa4inen k\xc3\xa4sitys on". H\xc3\xa4nen mukaansa t\xc3\xa4llaisen joukkopsykologian osakemarkkinoilla \xc3\xa4lykk\xc3\xa4\xc3\xa4lle sijoittajalle riitt\xc3\xa4\xc3\xa4 se, ett\xc3\xa4 h\xc3\xa4n on ottanut "varasl\xc3\xa4hd\xc3\xb6n" ja saa myyty\xc3\xa4 sijoituksensa korkeammalla hinnalla kuin sen on itse hankkinut. Toisin sanoen, mik\xc3\xa4 tahansa ostohinta siis kelpaa, kunhan vain l\xc3\xb6ytyy joku joka maksaa siit\xc3\xa4 viel\xc3\xa4kin enemm\xc3\xa4n. Esimerkiksi 100 euron arvoisen osakesijoituksen ostaminen 200 eurolla ei ole mik\xc3\xa4\xc3\xa4n ongelma, jos viel\xc3\xa4 l\xc3\xb6ytyy sijoittaja joka on halukas ostamaan sen 300 eurolla. Malkiel (2012:31) nimesikin t\xc3\xa4m\xc3\xa4n l\xc3\xa4hestymistavan osuvasti "suuremman typeryksen teoriaksi". Tekninen analyysi pyrkii juuri t\xc3\xa4m\xc3\xa4ntyyppisen markkinapsykologian hy\xc3\xb6dynt\xc3\xa4miseen ja ennakoimiseen tulkitsemalla visuaalisia kuvioita ja kaavioita._NEWLINE_Malkielin (2012:105) mukaan teknist\xc3\xa4 analyysi\xc3\xa4 toteuttavat "kaavioanalyytikot" n\xc3\xa4kev\xc3\xa4t sijoittamisen pelin\xc3\xa4, jossa olennaisinta on ennustaa muiden pelaajien siirrot arvopaperin reaaliarvon m\xc3\xa4\xc3\xa4ritt\xc3\xa4misen sijaan. Pelkistettyn\xc3\xa4 tekninen analyysi on graafisten kuvaajien piirt\xc3\xa4mist\xc3\xa4 ja niist\xc3\xa4 ennustamista tietokoneohjelmilla.\n_START_SECTION_\nTeknisen analyysin suuntauksia\n_START_PARAGRAPH_\nRahoitusmarkkinoilla k\xc3\xa4ytetyn teknisen analyysin suuntaukset voidaan karkeasti jakaa kolmeen kategoriaan: 1) tunnelmaan liittyv\xc3\xa4t indikaattorit (engl. Sentiment Indicators), 2) kassavirtoihin liittyv\xc3\xa4t indikaattorit (engl. Flow-of-Funds Indicators) sek\xc3\xa4 3) markkinoiden rakenteeseen liittyviin indikaattoreihin (engl. Market Structure Indicators). Seuraavaksi tarkempi listaus teknisen analyysin ty\xc3\xb6kaluista:\n_START_SECTION_\nTrendiviivat, -kanavat ja -viuhkat\n_START_PARAGRAPH_\nErilaisten trendien tunnistaminen on yksi keskeisimmist\xc3\xa4 teknisen analyysin suuntauksista. Nousevassa trendiss\xc3\xa4 osakkeen hinta tekee uusia huippuja ja korkeampia pohjia, kun taas laskevassa trendiss\xc3\xa4 hinta muodosta uusia pohjia ja alhaisempia huippuja. Trendien tunnistaminen voidaan jakaa erilaisiin osioihin: trendikanavat (engl. Trendlines), trendiviivat ja trendiviuhkat. Trendien tunnistaminen ja niiden k\xc3\xa4\xc3\xa4ntymisen huomaaminen on yksi t\xc3\xa4rkeimmist\xc3\xa4 teknisen analyysin teht\xc3\xa4vist\xc3\xa4. Kuviossa 1 on esitetty yksi trendin k\xc3\xa4\xc3\xa4ntymisen suosituimmista mittareista nousutrendin k\xc3\xa4\xc3\xa4ntyess\xc3\xa4 laskuun: hartiat ja p\xc3\xa4\xc3\xa4 -muodostelma. Martin J. Pringin (2002: 76) n\xc3\xa4kemyksen mukaan hartiat ja p\xc3\xa4\xc3\xa4 -muodostelmat ovat kaikista teknisen analyysin kaavioista luotettavimpia indikaattoreita, sill\xc3\xa4 ne esiintyv\xc3\xa4t sek\xc3\xa4 markkinoiden huipulla ett\xc3\xa4 pohjalla. Usein kaupank\xc3\xa4ynnin vaihtom\xc3\xa4\xc3\xa4r\xc3\xa4 supistuu juuri kun oikean hartian piikki on saavutettu. Punaista viivaa jolla yhdistet\xc3\xa4\xc3\xa4n n\xc3\xa4iden kahden hartian pohjat kutsutaan my\xc3\xb6s "kaulaksi" (engl. Neckline)._NEWLINE_Kuviossa 2 sen sijaan on esitetty visuaalinen mallikuva k\xc3\xa4\xc3\xa4nteisest\xc3\xa4 hartiat ja p\xc3\xa4\xc3\xa4 -muodostelmasta, joka esiintyy laskevan trendin pohjalla kurssin k\xc3\xa4\xc3\xa4ntyess\xc3\xa4 nousuun. Erityisesti t\xc3\xa4rke\xc3\xa4\xc3\xa4 on kiinnitt\xc3\xa4\xc3\xa4 huomiota oikean hartian kaupank\xc3\xa4yntim\xc3\xa4\xc3\xa4riin, koska Martin J. Pringin (2002: 80) mukaan t\xc3\xa4m\xc3\xa4n signaalin toteutuessa hinnan tulisi nousta merkitt\xc3\xa4v\xc3\xa4sti sen l\xc3\xa4vist\xc3\xa4ess\xc3\xa4 niin sanotun "kaulalinjan" (ks. kuvio 2).\n_START_SECTION_\nTuki- ja vastustasot\n_START_PARAGRAPH_\nTuki- ja vastustasojen (engl. Support and Resistance Levels) analysointi tarjoaa ty\xc3\xb6kalun trendin pys\xc3\xa4htymisen tai jopa k\xc3\xa4\xc3\xa4ntymisen huomaamiseksi. Tukitaso on osakkeen hinnanmuodostuksen "alaraja", joka hetkellisesti tukee osakkeen hintaa vajoamasta sen alapuolelle. Vastustaso taas hetkellisesti vastustaa osakkeen hintaa muodostamasta uusia huippuja. Martin J. Pringin (2002: 64\xe2\x80\x9365) mukaan osakkeen hinnan t\xc3\xb6rm\xc3\xa4tess\xc3\xa4 joko alhaalla sijaitsevaan tukitasoon tai ylh\xc3\xa4\xc3\xa4ll\xc3\xa4 sijaitsevaan vastustasoon on kyseess\xc3\xa4 tietynlainen "hetkellinen pattitilanne" osakkeen ostajien ja myyjien v\xc3\xa4lill\xc3\xa4. Kun osakkeen kysynn\xc3\xa4n ja tarjonnan seurauksena syntyv\xc3\xa4 hinnanmuodostus nousee vastustason yl\xc3\xa4puolelle, toimii t\xc3\xa4m\xc3\xa4 taso nyt puolestaan uutena alarajana eli tukitasona hinnalle. Toisin sanoen, nousutrendiss\xc3\xa4 aikaisemmasta vastustasosta tulee uusi tukitaso, kun taas vastaavasti laskutrendiss\xc3\xa4 aikaisemmasta tukitasosta tulee uusi vastustaso.\n_START_SECTION_\nHelmaindikaattori\n_START_PARAGRAPH_\nTekninen analyysi ei v\xc3\xa4ltt\xc3\xa4m\xc3\xa4tt\xc3\xa4 rajoitu pelk\xc3\xa4st\xc3\xa4\xc3\xa4n osakkeiden hintaliikkeiden seuraamiseen, sill\xc3\xa4 helmaindikaattori-menetelm\xc3\xa4\xc3\xa4 hy\xc3\xb6dynt\xc3\xa4v\xc3\xa4t analyytikot keskittyv\xc3\xa4t mittaamaan naisten hameen helman pituutta. T\xc3\xa4m\xc3\xa4n teknisen analyysin alasuuntauksen mukaan naisten hameen helman pituudella ja p\xc3\xb6rssikursseilla on k\xc3\xa4\xc3\xa4nteinen suhde. Sen mukaan osakemarkkinoilla menee sit\xc3\xa4 paremmin mit\xc3\xa4 enemm\xc3\xa4n naisten "s\xc3\xa4\xc3\xa4ri\xc3\xa4 ja polvia n\xc3\xa4kyy". T\xc3\xa4m\xc3\xa4n n\xc3\xa4kemyksen mukaan noususuhdanteen aikana p\xc3\xb6rssikurssit ovat jyrk\xc3\xa4ss\xc3\xa4 nousussa, mutta hameen helmat sen sijaan lyhenev\xc3\xa4t ja minihameet yleistyv\xc3\xa4t. Laskusuhdanteessa sen sijaan naiset siirtyv\xc3\xa4t teorian mukaan pitkiin helmoihin tai capri-housuihin. Helmaindikaattori, kuten useimmat muutkin teknisen analyysin eksoottisimmista sovelluksista, on tieteellisiss\xc3\xa4 tutkimuksissa todettu varsin usein toimimattomaksi sijoitusstrategiaksi ep\xc3\xa4normaalien tuottojen mets\xc3\xa4styksess\xc3\xa4.\n_START_SECTION_\nKritiikki\xc3\xa4\n_START_PARAGRAPH_\nAkateeminen tutkimus on perinteisesti suhtautunut ep\xc3\xa4illen tekniseen analyysiin. Tekninen analyysi on leimattu hintojen ennustamiseksi yksinkertaisen ekstrapoloinnin kuten liukuvien keskiarvojen avulla. Lukuisten autokorrelaatiotestien on katsottu osoittaneen, ett\xc3\xa4 teknisell\xc3\xa4 analyysill\xc3\xa4 ei voi tehd\xc3\xa4 ylisuurta tuottoa.\n_START_SECTION_\nVastakritiikki\xc3\xa4\n_START_PARAGRAPH_\nAutokorrelaatiotestien heikkous piilee niiden j\xc3\xa4ykkyydess\xc3\xa4. Ne eiv\xc3\xa4t mukaudu markkinasykliin kuten kehittyneet teknisen analyysin menetelm\xc3\xa4t tekev\xc3\xa4t. Lis\xc3\xa4ksi keskeinen osa kehittynytt\xc3\xa4 teknist\xc3\xa4 analyysi\xc3\xa4 on hintojen ennustaminen sijoittajien mielialaa kuvaavien mittarien avulla.'